**Számvitelnavigátor versenyfeladatsor – 2019**

|  |  |
| --- | --- |
| **Maximális**  **pontszám** | **Elért**  **pontszám** |
| **20** |  |

**NÉV: …………………………………………..**

**e-mail cím: …………………………………….**

**Fontos! A megoldásodat minden feladatnál a téglalapba írd be!**

**1. feladat (2 pont)**

A vállalkozás értékesíti egyik épületét. Az értékesített épület bruttó értéke 100 mFt, az értékesítésig elszámolt halmozott értékcsökkenése 20 mFt, a nyilvántartott értékhelyesbítése 15 mFt, az eladási ár 120 mFt + 27 % ÁFA. A vállalkozásnak az egyszerűsítés kedvéért társasági adó fizetési kötelezettsége nincs.

**Kérdés: A gazdasági esemény hatására mennyivel változott a vállalkozás saját tőkéje?**

**2. feladat (2 pont)**

Egy épület értékeléséhez a következő információkat ismeri (adatok MFt-ban):

|  |  |  |
| --- | --- | --- |
| Megnevezés | **1 eset** | **2 eset** |
| Bekerülési érték | 100 | 200 |
| Elszámolt terv szerinti értékcsökkenés | 10 | 40 |
| Korábban elszámolt leértékelési különbözet  (terven felüli értékcsökkenés) | - | 10 |
| Nyilvántartott értékhelyesbítés | 20 | - |
| Piaci érték a mérlegkészítéskor[[1]](#footnote-1) | 150 | 170 |

**Határozza meg az éves beszámoló A/II/1. Ingatlanok és kapcsolódó vagyoni értékű jogok mérlegtétel mérlegértékét mindkét esetben! (A vállalkozásnak nincs más ingatlanja.)**

**Mérlegérték 1. eset =**

**Mérlegérték 2. eset =**

**3. feladat (4 pont)**

A vállalkozás egyik épületével kapcsolatosan 8 mFt értékhelyesbítést számolt el, egy másik épületével kapcsolatosan pedig 5 mFt értékhelyesbítést vezetett vissza.

**Kérdés 1: Mennyivel változott a mérleg főösszege?**

**Kérdés 2: Mennyivel változott a saját tőke?**

**Kérdés 3: Mennyivel változott a vállalkozás eredménye?**

**Kérdés 4: Mennyivel változott az értékelési tartalék?**

**4. feladat (2 pont)**

Egy vállalkozás tárgyévet megelőző év február 1-jén 2 000 EFt kölcsönt kapott. A kölcsön kamata 12 %. Törlesztés a futamidő végén, kamatfizetés évente esedékes. A futamidő 4 év.

**Kérdés 1: Mennyi kamatot kell a tárgyévet követő évben a vállalkozásnak elhatárolnia?**

**Kérdés 2: A szóban forgó kölcsönnel kapcsolatosan mennyi kamat terheli összesen a tárgyévet követő évet?**

**5. feladat (2 pont)**

A vállalkozás 1 500 EFt elszámolóáron számított anyagkészletet értékesít egy másik vállalkozásnak. Az értékesített anyagkészlet eladási ára 1 200 EFt + 350 EFt Áfa. Az időszakra számított árkülönbözeti pótlékkulcs - 2 %.

**Kérdés 1: A fenti gazdasági események hatására mennyivel változott a vállalkozás adózás előtti eredményét?**

**Kérdés 2: A fenti gazdasági események hatására mennyivel változott az anyagjellegű ráfordítások összege?**

**6. feladat (1 pont)**

Az „ÉRTÉKEL-Ő2” Kft. „LL2” vevővel szembeni követelése 5 000 EFt a fordulónapra vonatkozóan. A követelés fizetési határideje tárgyév február 1. volt. Az „ÉRTÉKEL-Ő2” Kft. a mérlegkészítés időszakába „éppen” a vevőköveteléseit értékeli. Az „LL2” vevővel kapcsolatos követelésről a következők ismertek: Az „LL2” vevőnek már a második fizetési felszólítást is elküldték, de a felszólításra a mérlegkészítés időpontjáig még nem reagált. Az utolsó telefonos megkereséskor a korábbi székhelyen már nem volt megtalálható. A cég székhelyének személyes megkeresésekor kiderült, hogy a korábban bérelt irodából elköltöztek.

**Kérdés: Milyen összegben kell az „LL2” vevővel szembeni vevőkövetelést a mérlegbe beállítani?**

**7. feladat (1 pont)**

Az „ÉRTÉKEL-Ő1” Kft. tárgyév október 1-jén kereskedelmi árukészletet értékesít „LL1” vevőnek. A kereskedelmi áruk eladási ára az átutalásos számla alapján 2 000 EFt + 500 EFt ÁFÁ. A fizetési határidő tárgyév december 1. Az „LL1” vevő tartozását a fordulónapig sem rendezte, de végül egy nappal az „ÉRTÉKEL- Ő1” Kft. mérlegkészítésének napja előtt átutalta.

**Kérdés: Milyen összegben kell az „LL1” vevővel szembeni vevőkövetelést a mérlegbe beállítani?**

**8. feladat (1 pont)**

Az „ÉRTÉKEL-Ő1” Kft. tárgyév szeptember 1-jén kiszámlázta az „XX1” vevőnek értékesített szolgáltatást. A kiszámlázott szolgáltatás az átutalásos számla alapján 2 000 EFt + 500 EFt ÁFÁ. A fizetési határidő tárgyév december 1. Az „XX1” partner a teljesítésből 800 EFt + 200 EFt ÁFA összeget nem ismert el. Az „XX1” vevő tartozásából tárgyévet követő év január 2-án 500 EFt-ot átutalt. A vevő felszámolása tárgyévet követő év január közepén elkezdődött. A felszámoló írásbeli igazolása (nyilatkozata) alapján – amely az „ÉRTÉKEL-Ő1” Kft. mérlegkészítésének időpontjáig megérkezett - a hitelezők elveszítik követeléseik 60 %-át.

**Kérdés: Milyen összegben kell az „XX1” vevővel szembeni vevőkövetelést a mérlegbe beállítani?**

**9. feladat (2 pont)**

A „Kötvényértékesítő2” Kft. befektetési célú kötvény értékesítésével kapcsolatosan a következő információkat ismeri:

– értékesített kötvények könyv szerinti értéke 570 EFt

– értékesített kötvények eladási ára 600 EFt

– eladási árban elismert kamat 80 EFt.

**Kérdés: Határozza meg, hogy a gazdasági esemény mennyivel változtatta meg a vállalkozás pénzügyi műveleteinek ráfordításait!**

**10. feladat (3 pont)**

A „Részesedéstértékel-Ő2” Zrt. tartós részesedései között található részesedések könyv szerinti értéke a fordulónapon 8 000 EFt. A részesedések után a tárgyévet megelőző évben 2 000 EFt értékvesztést számoltak el. A részesedések piaci értéke a tárgyévi mérlegkészítés időpontjában 12 000 EFt. Az árfolyamváltozás tartós, a különbözet jelentős. A vállalkozás él az értékhelyesbítés lehetőségével is.

**Kérdés 1: Mennyivel változtatja a tárgyévi értékelés a pénzügyi műveletek bevételeit?**

**Kérdés 2: Mennyivel változtatja a tárgyévi értékelés a pénzügyi műveletek ráfordításait?**

**Kérdés 3: Mennyivel változtatja a tárgyévi értékelés a saját tőkét?**

1. Feltételezzük, hogy a piaci ár minden esetben tartósan eltér a könyv szerinti értéktől és az eltérés jelentős a vállalkozás számviteli politikája alapján. [↑](#footnote-ref-1)